Nikola Katić

**Nikola Katić** (Ljubuški, 10. oktobar 1996) bosanskohercegovački je profesionalni fudbaler koji igra na poziciji stopera za njemački klub Schalke 04 i fudbalsku reprezentaciju Bosne i Hercegovine. Ranije je nastupao za mlađe selekcije Hrvatske, te je jednom nastupio i za seniorsku reprezentaciju te zemlje, prije nego što je 2024. odlučio promijeniti sportsko državljanstvo i igrati za Bosnu i Hercegovinu.

## Klupska karijera 
### Rani počeci 
Katić je fudbal počeo igrati u omladinskom pogonu HNK Stolac, kojem se pridružio 2001. godine. Profesionalni debi za prvu ekipu kluba ostvario je 2013. kao šesnaestogodišnjak.

U martu 2014. prešao je u hrvatski trećeligaški klub NK Neretvanac Opuzen, gdje je nastavio razvoj i privukao pažnju klubova iz višeg ranga takmičenja.

### Slaven Belupo 
U decembru 2015, odnosno tokom zimske pauze sezone 2015/16, potpisao je za prvoligaša, NK Slaven Belupo. Debi u Prvoj HNL upisao je u aprilu 2016. protiv NK Osijeka, kada je ušao u igru u sudijskoj nadoknadi umjesto Filipa Ozobića.

U sezoni 2016/17. izborio je mjesto u početnoj postavi, te postao standardni prvotimac. Te je sezone odigrao 29 utakmica u najvišem rangu hrvatskog fudbala. Prvi profesionalni pogodak postigao je 7. maja 2017. u pobjedi 2:0 protiv Istre. U sljedećoj sezoni ostao je dio prve ekipe, upisavši ukupno 34 nastupa za klub.

### Rangers 
U junu 2018. Katić je potpisao četverogodišnji ugovor s škotskim velikanom Rangers FC koji nastupa u škotskom Premiershipu.

Službeni debi za klub imao je 12. jula 2018. u kvalifikacijama za UEFA Evropsku ligu protiv FK Shkupi. Već 2. avgusta postigao je prvi pogodak za Rangers protiv Osijeka u istom takmičenju.

U avgustu 2018. debitovao je u prvenstvu protiv Aberdeena dok je prvi ligaški gol postigao 20. aprila 2019. protiv Heart of Midlothiana.

U oktobru 2019. produžio je ugovor s klubom na dodatne četiri godine. Međutim, u julu 2020. doživio je težak udarac kada je pretrpio rupturu prednjeg ukrštenog ligamenta koljena. Zbog povrede je bio van terena više od godinu dana, te je propustio cijelu sezonu 2020/21, u kojoj su Rangersi osvojili naslov prvaka Škotske nakon deset godina. Uprkos tome, bio je dio ekipe koja je osvojila prvenstvo. Na teren se vratio godinu dana nakon povrede, 24. jula 2021.

### Posudba u Hajduk Split 
U avgustu 2021. posuđen je hrvatskom prvoligašu, Hajduku iz Splita, na jednu sezonu. Tokom posudbe odigrao je 25 utakmica, te osvojio Hrvatski nogometni kup 2021/22, što je bio prvi trofej Hajduka nakon devet godina.

### Odlazak u Zürich 
U avgustu 2022. Katić je prešao u švicarski klub FC Zürich, s kojim je potpisao trogodišnji ugovor.

Debitovao je u evropskom takmičenju 6. oktobra 2022. protiv PSV-a iz Eindhovena, a ubrzo nakon toga i u prvenstvu protiv FC Winterthur. Prvi pogodak za klub postigao je 13. novembra 2022. u pobjedi nad Servette FC.

U oktobru 2023. produžio je ugovor s klubom do juna 2026. Tokom boravka u Zürichu nametnuo se kao jedan od najboljih odbrambenih igrača švicarske lige, odigravši ukupno 86 službenih utakmica i postigavši sedam golova.

### Posudba u Plymouth Argyle 
U januaru 2025. posuđen je engleskom Plymouth Argyleu, koji nastupa u EFL Championshipu, do kraja sezone 2024/25.

Jedan od najzapaženijih trenutaka njegove karijere dogodio se 9. februara 2025. kada je Plymouth u FA kupu senzacionalno pobijedio Liverpool rezultatom 1:0, iako je Plymouth tada bio posljednji na tabeli Championshipa, dok je Liverpool bio na vrhu engleske Premijer lige.

Katić je proglašen igračem utakmice nakon izvanredne odbrambene predstave, tokom koje je imao čak jedanaest uspješnih izbijanja lopte glavom – najviše protiv Liverpoola od marta 2020. Tokom susreta izgubio je i jedan zub nakon sudara sa saigračem, ali je uprkos tome ostao na terenu.

### Schalke 04 
U julu 2025. Katić je potpisao trogodišnji ugovor s njemačkim Schalkeom, koji nastupa u drugoj Bundesligi. Transfer je realizovan za odštetu od oko 450.000 eura, koja uz bonuse može narasti i na 600.000 eura.

Debi za Schalke imao je 1. avgusta protiv Herthe. U toj je utakmici postigao pogodak, ali je također dobio i crveni karton.

## Reprezentativna karijera 
Katić je u martu 2017. prvi put nastupio za hrvatsku U-21 reprezentaciju u utakmici protiv Slovenije. U maju iste godine debitovao je i za seniorsku reprezentaciju Hrvatske u prijateljskoj utakmici protiv Meksika, kada je u igru ušao u 83. minuti.

U aprilu 2024. odlučio je promijeniti sportsko državljanstvo i nastupati za bosanskohercegovačku fudbalsku reprezentaciju. Njegov zahtjev FIFA je odobrila u maju 2024.

Za Bosnu i Hercegovinu debitovao je 3. juna 2024. u prijateljskoj utakmici protiv Engleske. Prvi pogodak za reprezentaciju postigao je 9. oktobra 2025. u kvalifikacijskoj utakmici za Svjetsko prvenstvo protiv Kipra u Larnaci.

## Privatni život 
Katićeva rođaka je bosanskohercegovačka političarka Darijana Filipović.

## Reference 
Kategorija:Rođeni 1996.

Kategorija:Živi sportaši
Kategorija:Fudbaleri
Kategorija:Bosanskohercegovački sportisti
Kategorija:Bosanskohercegovački nogometaši
Kategorija:Hrvati u Bosni i Hercegovini
Kategorija:Hrvatski nogometaši
Kategorija:Biografije, Ljubuški
Kategorija:Nogometaši Schalkea
Kategorija:Živi ljudi